उत्तर प्रदेश में कोरोना वायरस से 17 और मौतें, 775 नए केस मिले
उत्‍तर प्रदेश में शुक्रवार को कोरोना वायरस संक्रमण के 775 नए मामले सामने आने के बाद राज्य में अब तक संक्रमित हुए लोगों की कुल संख्या बढ़कर 5,91,610 हो गई।
लखनऊ: उत्‍तर प्रदेश में शुक्रवार को कोरोना वायरस संक्रमण के 775 नए मामले सामने आने के बाद राज्य में अब तक संक्रमित हुए लोगों की कुल संख्या बढ़कर 5,91,610 हो गई तथा संक्रमण से 17 और लोगों की मौत होने के बाद मरने वालों की संख्‍या बढ़कर 8,469 हो गई।प्रदेश के अपर मुख्‍य सचिव स्‍वास्‍थ्‍य अमित मोहन प्रसाद ने शुक्रवार को पत्रकारों को बताया कि संक्रमण के 775 नये मामले सामने आये हैं, जबकि संक्रमित हुए 1,001 और लोगों को उपचार के बाद घर भेजा जा चुका है।उन्होंने बताया कि प्रदेश में इस समय 11,535 संक्रमित उपचाराधीन है। उन्होंने बताया कि प्रदेश में अब तक कुल 5,71,606 लोग संक्रमण के बाद ठीक हो चुके हैं और प्रदेश में संक्रमण के बाद स्‍वस्‍थ होने वाले लोगों की दर 96.62 प्रतिशत हो गई है।अपर मुख्य सचिव ने बताया कि प्रदेश में बृहस्‍पतिवार को 1.46 लाख से ज्‍यादा नमूनों की जांच की गयी, जबकि प्रदेश में अब तक कुल 2.50 करोड़ से ज्‍यादा नमूनों की जांच की जा चुकी है। उन्‍होंने बताया कि उत्तर प्रदेश नमूनों की जांच के मामले में देश में पहले स्थान पर है।प्रसाद ने बताया कि टीकाकरण की तैयारियों को लेकर 11 जनवरी, 2021 को पूरे प्रदेश के 1,500 केंद्रों पर पूर्वाभ्‍यास (ड्राई रन) का अंतिम अभियान चलाया जायेगा। उन्होंने बताया कि 10 जनवरी, 2021 से मुख्यमंत्री आरोग्य मेले सभी शहरी एवं ग्रामीण स्वास्थ्य केंद्रों पर प्रारम्भ किए जाएंगे।वहीं, पूरे भारत की बात करें तो भारत में एक महीने में पांचवीं बार 24 घंटे में कोविड-19 के 19 हजार से कम नए मामने सामने आए और देश में संक्रमण के मामले बढ़कर 1,04,13,417 हो गए, जिनमें से 1,00,37,398 लोग संक्रमण मुक्त हो चुके हैं। केन्द्रीय स्वास्थ्य मंत्रालय की ओर से सुबह आठ बजे जारी किए गए अद्यतन आंकड़ों के अनुसार देश में एक दिन में कोविड-19 के 18,139 नए मामले सामने आए। वहीं 234 और लोगों की मौत के बाद मृतक संख्या बढ़कर 1,50,570 हो गई। आंकड़ों के अनुसार 1,00,37,398 लोगों के संक्रमण मुक्त होने के बाद, देश में मरीजों के ठीक होने की दर बढ़कर 96.39 प्रतिशत हो गई। वहीं कोविड-19 से मृत्यु दर 1.45 प्रतिशत है। देश में लगातार 18 दिनों से उपचाराधीन मामलों की संख्या तीन लाख से कम है। अभी 2,25,449 लोगों का कोरोना वायरस संक्रमण का इलाज चल रहा है, जो कुल मामलों का 2.16 प्रतिशत है।भारतीय आयुर्विज्ञान परिषद (आईसीएमआर) के अनुसार, देश में सात जनवरी तक कुल 17,93,36,364 नमूनों की कोविड-19 संबंधी जांच की गई, जिनमें से 9,35,369 नमूनों की जांच बृहस्पतिवार को की गई।(इनपुट- भाषा)